Predkladacia správa

Záverečné vyhodnotenie plnenia Národného programu prípravy SR na členstvo v NATO (PRENAME) za roky 1999 – 2004 a Časového plánu plnenia reforiem bolo vypracované na základe uznesenia vlády SR č. 277 bod B.2 z 28. marca 2001, ktorým vláda uložila ministrovi zahraničných vecí a ministrovi obrany každoročne informovať vládu SR o stave plnenia úloh Národného programu PRENAME počas obdobia jeho realizácie. Dokument bol spracovaný na základe podkladov 10 medzirezortných pracovných skupín, pričom jeho tvorbu koordinoval sekretariát Výboru vlády pre prípravu SR na členstvo v NATO. 
Cieľom záverečného vyhodnotenia je poskytnúť prehľad uskutočnených opatrení všetkých zainteresovaných subjektov v procese prípravy SR na členstvo v NATO, ktoré sa realizovali prostredníctvom programu PRENAME s využitím pridelených finančných prostriedkov.
Materiál je rozdelený do dvoch častí. Prvá obsahuje hodnotenie jednotlivých priorít tak, ako boli uvedené v Časovom pláne plnenia reforiem, ktorý vychádzal z Národných programov PRENAME. Druhá časť predstavuje podrobnejší prehľad plnenia konkrétnych úloh a krokov, ako aj spôsob vynakladania pridelených finančných prostriedkov v roku 2004. Prílohová časť obsahuje prehľad vynaložených finančných prostriedkov počas plnenia PRENAME od roku 2000 – 2004.
Zároveň sa predkladá návrh na zrušenie príslušných uznesení vlády SR, ktoré sa týkali programu PRENAME - uznesenie vlády č. 480/1999 z 9. júna 1999 k návrhu Programu zabezpečenia prípravy SR na členstvo v NATO a uznesenie vlády č. 277 bod B.2 z 28. marca 2001 k pravidelnému informovaniu vlády Slovenskej republiky o stave plnenia úloh Národného programu PRENAME.
Predkladaný materiál nemá žiaden priamy dopad na verejné financie, ani iný ekonomický alebo environmentálny vplyv, či vplyv na zamestnanosť. 
Materiál vzhľadom na svoj informatívny charakter prešiel zjednodušeným pripomienkovým konaním a predkladá sa do vlády SR bez rozporov.